डायरेक्टर अनुभव सिन्हा को चुभ गई थी बात; बोले- इंडस्ट्री के लोग शाहरुख को गिराने में लगे थे
Bollywood Director Bheed Movie Promotion - Anubhav Sinha On Shah Rukh Khan Ra.One डायरेक्टर अनुभव सिन्हा इन दिनों अपनी अपकमिंग फिल्म भीड़ को लेकर काफी ज्यादा सुर्खियों में हैं। फिल्म के प्रमोशन के दौरान उन्होंने शाहरुख खान की 2011 में रिलीज फिल्म रा.वन का जिक्र किया
डायरेक्टर अनुभव सिन्हा इन दिनों अपनी अपकमिंग फिल्म 'भीड़' को लेकर काफी ज्यादा सुर्खियों में हैं। फिल्म के प्रमोशन के दौरान उन्होंने शाहरुख खान की 2011 में रिलीज फिल्म रा.वन का जिक्र किया।
उन्होंने कहा कि लोगों ने रा.वन को फ्लॉप बताया तो उन्हें फर्क नहीं पड़ा, लेकिन जब शाहरुख ने खुद ही फिल्म को फ्लॉप करार दे दिया तो उन्हें बहुत दुख हुआ। इसके अलावा अनुभव ने भी ये कहा कि जब रा.वन रिलीज हुई तो इंडस्ट्री वाले मिलकर शाहरुख और उनकी फिल्म को फिसड्डी बताने में जुट गए थे।
शाहरुख की बात दिल को चुभ गई-अनुभव
अनुभव सिन्हा ने Connect FM Canada से बात करते हुए कहा, 'रा.वन को रिलीज हुए 12 साल हो चुके हैं। फिल्म के रिलीज होते ही लोगों ने इसे फ्लॉप बताना शुरू कर दिया था। हालांकि मुझे इससे कोई फर्क नहीं पड़ा, लेकिन एक दिन मैंने खुद शाहरुख को सुना कि वो टीवी पर बैठ कर इसे फ्लॉप बता रहे थे। मेरा दिल टूट गया था।
मैंने मन ही मन सोचा, 'शाहरुख ऐसा कैसे कह सकता है?' फिल्म ने भले ही उम्मीद के मुताबिक प्रदर्शन नहीं किया लेकिन फिर भी उसने अच्छा किया था। हम आज के समय में रा.वन को देखें तो ये बिल्कुल फ्लॉप नहीं थी।'
शाहरुख दुखी थे, शायद इसलिए बोला होगा
अनुभव ने आगे कहा, 'शाहरुख ने रा.वन के लिए अपना सब कुछ झोंक दिया था। शायद उन्हें फिल्म के हिट या फ्लॉप होने से सबसे ज्यादा फर्क पड़ने वाला था। शायद वो आहत थे, तभी उन्होंने ये बात कही होगी। मैं तब यंग था इसलिए शाहरुख की बात को समझ नहीं पाया।'
'शाहरुख को पूरी इंडस्ट्री गिराने में लगी थी'
अनुभव सिन्हा ने ये भी कहा था कि रा.वन ने सिर्फ इंडिया में 130 करोड़ की कमाई की थी। फिर ये फिल्म फ्लॉप कैसे हुई। अनुभव के मुताबिक, जब रा.वन रिलीज हुई तो इंडस्ट्री वाले ऐसी वीएफएक्स और टेक्नोलॉजी वाली फिल्म को एक्सेप्ट करने को तैयार ही नहीं थे।
वो इतनी बड़ी बजट की फिल्म का सामना नहीं करना चाहते थे। वो शाहरुख और उनकी फिल्म को फ्लॉप बताने में जुट गए थे। वो चाहते थे कि शाहरुख की ये फिल्म फिसड्डी साबित हो जाए।
शाहरुख से सीखा कैसे मेहमानों की इज्जत करते हैं
अनुभव सिन्हा ने इस इंटरव्यू में शाहरुख खान के व्यक्तित्व की जमकर तारीफ की। उन्होंने कहा, 'लोग शाहरुख से सीखते हैं कि प्यार कैसे करना चाहिए, महिलाओं का सम्मान कैसे करना चाहिए। मैंने उस आदमी से सीखा है कि दूसरों के लिए कार का दरवाजा क्यों खोलना चाहिए। वो तब तक गेस्ट के कार के पास खड़े रहते हैं जब तक कि मेहमान वहां से निकल न जाए। किसी को सम्मान देने से ही आदमी स्टार बनता है।
अनुभव ने जोक करते हुए कहा कि सबको लग रहा होगा कि मैं शाहरुख के साथ फिल्म करने के लिए उनकी इतनी तारीफ कर रहा हूं लेकिन सच्चाई ये है कि मेरे पास उनको लेकर कोई स्क्रिप्ट ही नहीं है।
लॉकडाउन में मजदूरों की स्थिति पर बेस्ड फिल्म लेकर आ रहे हैं अनुभव
मुल्क, आर्टिकल 15 और थप्पड़ के बाद अनुभव सिन्हा एक और समाजिक विषय पर बनी फिल्म 'भीड़' ला रहें हैं। इसमें कोविड के दौरान पहले वाले लॉकडाउन में अप्रवासी मजदूरों की दुर्दशा की कहानी दिखाई गई है। फिल्म में राजकुमार राव, भूमि पेडनेकर, आशुतोष राणा और दीया मिर्जा ने अहम भूमिका निभाई है। फिल्म कल यानी 24 मार्च को थिएटर्स में रिलीज होगी।
